**Tűz,- és munkavédelmi oktatási anyag hallgatók részére**

 Készítette: **Perennius Kft.**

 Boros Brigitta

 Biz. sz.: 134/182/2012

 felsőszintű képz.

BEVEZETÉS

A tűzkárok a szándékos tűzokozástól kezdve a figyelmetlenségen és hanyagságon át a nehezen elhárítható vagy elháríthatatlan tüzet okozó természetes folyamatokig számos okból létrejöhetnek.

A veszélyeket fokozza az a tény is, hogy a műszaki - technológiai haladással, az éghető anyagok egyre nagyobb tömegben történő előfordulásával sajnos együtt jár a potenciális tűzveszélyhelyzet ugrásszerű növekedése.

TŰZVÉDELEMMEL KAPCSOLATOS ALAPFOGALMAK

Tűz: az az égési folyamat, amely veszélyt jelent az életre, a testi épségre vagy az anyagi javakra, illetve azokban károsodást okozhat.

Tűzveszélyes tevékenység: az a tevékenység, amely a környezetében lévő anyag gyulladási hőmérsékletét, lobbanáspontját meghaladó hőmérséklettel és/vagy nyílt lánggal, izzással, parázslással, szikrázással jár.

Anyagok tűzveszélyességi osztálya: tűzvédelmi rendelkezések megállapítása és alkalmazása céljából az anyagokat tűzveszélyességi osztályba kell sorolni.

A jelenleg érvényes jogszabály a következő tűzveszélyességi osztályokat határozza meg:

* Fokozottan tűz,- és robbanásveszélyes
* Mérsékelten Tűzveszélyes
* Nem tűzveszélyes

A TŰZ ÉSZLELÉSEKOR KÖVETENDŐ MAGATARTÁS

A hallgató, amennyiben tüzet vagy annak közvetlen veszélyét észleli, vagy arról tudomást szerez, az alábbiakat kell végrehajtania:

- a tűz jelzése,

- menekülés, szükség esetén életmentés,

- tűzoltás.

TŰZJELZÉS

A keletkezett tűz jelzése környezetünknek a beépített tűzjelző berendezés kézi jelzésadójának megnyomásával vagy hangos „Tűz van!” felkiáltással történhet. A bejelentést a Tűzoltóság felé a 105-ös telefonszámon, vagy a 112-es segélyhívó telefonszámon kell megtenni. A bejelentésnél a következőket kell közölni:

- a tűz vagy káreset pontos helyét, címét,

- milyen anyag ég, mi van veszélyeztetve,

- emberélet van-e veszélyben,

- a jelzést adó nevét, telefonszámát.

ÉLETMENTÉS

Tűz esetén az első, legfontosabb feladat az emberi élet mentése. Az épületet vagy a tevékenység helyszínét a lehető legrövidebb úton el kell hagyni és biztonságos helyszínen gyülekezni.

OLTÁS

Az oltást csak abban az esetben szabad megkezdeni, ha az nem veszélyezteti a saját vagy mások testi épségét.

A tűzoltásnál az égés három feltételének - gyulladási hő, égést tápláló gáz (oxigén), éghető anyag - valamelyikét vonjuk el. Vízzel történő oltást csak az áramtalanítást követően szabad megkezdeni.

TŰZOLTÓ KÉSZÜLÉKEK HASZNÁLATA

A palack tetején van a hordozó fogantyú, ezen található az indító kar. A plombával ellátott biztosító szeg eltávolítása után az indító kar lenyomásával indul el az oltóanyag. A tűztől 2-3 méterre állva a tömlő végét a tűzre irányítjuk. A készülékeken található egy nyomásmérő óra is, mely a palackban uralkodó pillanatnyi nyomás értékéről tájékoztat bennünket. A készüléket ne működtessük folyamatosan, szakaszos oltással jobb eredményt érhetünk el.

TŰZCSAPRÓL TÖRTÉNŐ TŰZOLTÁS

Tűzcsapról vízzel történő oltást elkezdeni csak a terület áramtalanítása után szabad. Első fázisként az összeszerelt tömlő csavarodás és törés nélküli kifektetése történik. A tűzcsap üzembehelyezéséhez 3 fő szükséges: 1 fő sugárkezelő, 1 fő tömlőkezelő és 1 fő tűzcsapkezelő. A tűzcsap kinyitása a csővezetékben uralkodó nyomás miatt csak fokozatosan történhet. A vízzel történő oltás felülről lefelé történik (lefolyó víz oltóhatása).

ELEKTROMOS GÉPEK, BERENDEZÉSEK

Az Egyetem területén csak hibátlan műszaki állapotú elektromos berendezéseket szabad használni, a használati, kezelési utasításnak megfelelő módon. A meghibásodott berendezést csak a javítást követően szabad használni.

A nem használt elektromos berendezéseket ki kell kapcsolni, ill. az áramforrásról le kell választani (csatlakozó kihúzása).

HŐTERMELŐ BERENDEZÉSEK

Azon berendezések, melyek üzemszerű működtetés közben hőt termelnek, (pl. hősugárzók, melegítő, fűtőberendezések, hajvasalók, hjszárítók, stb.) közvetlen gyújtóforrást jelenthetnek környezetükre. Ezért ezek, és az éghető anyagok között minden esetben megfelelő tűztávolságot kell tartani, azaz olyan távolságot, hogy a keletkező hőmérséklet az ott elhelyezett anyagokra (textil, papír, fa, műanyag, stb.) tűzveszélyt ne jelentsen.

KÖZLEKEDÉSI, MENEKÜLÉSI ÚTVONALAK

A közlekedési utak eltorlaszolása káresetnél akadályozza a menekülés és a kárelhárítás gyors végrehajtását, ezért a kiürítésre számításba vett közlekedési, menekülési útvonalakat mindenkor teljes szélességben szabadon kell hagyni, azokat eltorlaszolni, leszűkíteni még ideiglenesen sem szabad; ezek vonatkoznak a tűzoltó berendezésekhez, valamint a közüzemi elzárókhoz vezető útvonalakra is.

MUNKAVÉDELMI ALAPISMERETEK

Az iskolarendszerű oktatás, a nevelés keretében a tanulókat és hallgatókat meg kell ismertetni a biztonságos életvitel, az egészséget nem veszélyeztető és biztonságos munkavégzés alapvető szabályaival. Az egészséget nem veszélyeztető és biztonságos munkavégzés követelményeinek megvalósítása az Egyetem kötelessége. Az Egyetemnek és a hallgatóknak a munkavédelmi törvényben és a munkavédelemre vonatkozó más szabályokban meghatározott jogok gyakorlása és kötelezettségek teljesítése során együtt kell működniük. A munkavédelemmel kapcsolatos minden eljárás során az adatok (személyes, különleges és közérdekű adatok) védelmét a vonatkozó jogszabályok szerint kell biztosítani.

SZEMÉLYI FELTÉTELEK

A hallgató csak kipihent, alkohol, drogok kábulatot okozó gyógyszerek hatásától mentes állapotban vehet részt elméleti és gyakorlati oktatásban. A hallgató csak olyan feladattal bízható meg, amelynek ellátásához megfelelő élettani adottságokkal rendelkezik. Az oktatás az egészséget, testi épségét, illetőleg a fiatalkorú egészséges fejlődését károsan nem befolyásolhatja. A hallgatóknak a gyakorlati órákon az előírt egyéni védőeszközöket viselniük kell.

ÁLTALÁNOS RENDELKEZÉSEK

Az Egyetem egész területén a dohányzás tilos (kivéve, az erre kijelölt helyeken).

Az Egyetem területén oktatási idő alatt szeszes italt illetve drogot/droghatású készítmény fogyasztani tilos.

A laborgyakorlatok során a villamos gépeket, berendezéseket és egyéb készülékeket a tevékenység befejezése után a villamos hálózatról le kell választani.

Az előírt és rendelkezésre bocsátott védőeszközöket, egyéni védőfelszereléseket – az adott munkaköri, munkahelyi ártalmak lehetőségeinek fennállása alatt – a rendeltetésüknek megfelelően kell használni.

Fizikai munkát végezni és műhelygyakorlaton részt venni (a labor jellegének megfelelően) csak zárt kivitelű lábbelikben szabad.

Fizikai munkánál, valamint testnevelési órán, sportfoglalkozáson, gyakorlaton gyűrűt, órát, karkötőt, nyakláncot, nyakkendőt viselni tilos.

Minden balesetet, sérülést, rosszullétet, haladéktalanul be kell jelenteni az oktatás helyi vezetőjének, vagy a felügyelettel megbízott személynek, aki köteles jegyzőkönyvet felvenni az eseményről

Az a hallgató, aki fertőző betegségen esett át (vagy családjában fertőző megbetegedés fordult elő), csak megfelelő, orvos által kiállított engedély alapján állhat munkába, illetve látogathatja mind az elméleti, mind a gyakorlati foglalkozásokat.